अहिले ट्रेन्डिङमा #एक्टर र #एक्टरटेकवान छ

एउटा फिल्म निर्माण गरेर प्रदर्शनको अन्तिम तयारी गर्दासम्म निर्माताको सबै खर्च भईसकेको हुन्छ, झन् नेपाली फिल्ममा लगानी गर्ने निर्माता त साहसी नै हुन् । यहाँ उद्योगीको सङ्लग्नता कम भएकै कारण अधिकाँस निर्माता आफैँले जोहो गरेर फिल्म हलसम्म ल्याउने गरेको पाइन्छ । त्यसकारण प्रदर्शनको एक दिन अगाडि फिल्म रोकिनु दु:खद हो भने आर्थिक क्षतिको हामीले कल्पना पनि गर्न सक्दैनौँ । तर, उस्तै नाम राखेर फिल्म निर्माणको इजाजत दिनु वा उस्तै नाम राखेर फिल्म निर्माण गर्ने जिद्दीले आजको परिणाम आएको जस्तो लागेको छ ।

#एक्टर इजाजत एक दिन अगाडि लिएको भएपनि उस्तै नाममा फिल्म बनाउनु हुन्थिएन् । तर, दुवै फिल्म बन्यो । आपसी वार्ता भएन र परिणाम सबैलाई थाहा छ । #एक्टरको प्रेस मिटमा निर्माता मध्येका एक मनोहरी थापाले #एक्टरटेकवान निर्माण समूहले वार्ता गर्न चाहेनन् भन्नुभएको थियो । सयाद, संवादले दुवैलाई फाइदा गर्न सक्थ्यो ।

#एक्टर प्रदर्शनरत रहेता पनि यसको केहि पनि लाभ #एक्टरटेकवान ले नलिने सबैलाई थाहा नै छ । तर, यहाँ संवाद रोकिनु र को भन्दा को कमको भावले आपसी असन्तुष्टी अदालतसम्म मुद्दा बनेर पुग्यो ।  उस्तै नाम भएपछि कानूनी जटिलता आउने लगभग तय थियो । अदालतले कानून हेरेर फिल्म प्रदर्शन रोक्यो । मैले थाहा पाएसम्म #एक्टर पक्षले आफ्नो फिल्मसँग नाम मिल्दो रहेकाले प्रदर्शन रोकी पाउँ भनि रिट दायर गर्नुभएको थियो ।

आउँदो वर्ष #माइतीघर, #कुसुमेरुमाल, #माइली नामका फिल्म बन्दैछन् वा निर्माण इजाजत लिईसकेका छन् । तर, ती पहिलो भन्दा दश वर्षपछि आएका छन् । अब ती फिल्मसँग कसैले अगाडि वा पछाडि केही जोडेर फिल्म निर्माण गर्यो भने रोकिदैन त ? वा अब कसैले #मेरोप्राणभन्दाप्यारोमाइतीघर राख्न पाउला ? वा #छक्कापञ्जाटेकवान नाम राखेर फिल्म हलसम्म ल्याउन पाइएला ? ऐतिहासिक व्यापार गरेको #पूर्णबहादुरकोसारंगी सँग जोडेर फिल्म निर्माण इजाजत पाइएला ?

मेरो जानकारीमा भएसम्म दीपक राज गिरीले पनि #लप्पनछप्पन नाममा फिल्म बनाउन खोज्नु भएको थियो । तर, त्यो नाम अरुले दर्ता गरेको पाइएपछि #छक्कापञ्जा नाम राखेर फिल्म निर्माण सुरू गर्नुभयो । जुन अहिले ब्राण्ड बनेको छ ।

तर, #एक्टर नाम राख्ने अडानको कारण आजको अवस्था आएको हो । एकले अर्काको अस्तित्व नस्विकार्दाको अवस्था हो । यद्यपि फिल्म प्रदर्शन नहुनु दु:खद हो, यसले नेपाली फिल्मलाई नै घाटा गरेको छ, यसमा दुईमत छैन ।
#एक्टर #एक्टरटेकवान